Na temelju članka 104. stavka 1. Zakona o komunalnom gospodarstvu ("Narodne novine" broj 68/18, 110/18 i 32/20) i članka 32. Statuta Grada Šibenika ("Službeni glasnik Grada Šibenika" broj 8/10, 5/12, 2/13, 2/18, 8/18-pročišćeni tekst i 2/20), Gradsko vijeće Grada Šibenika, na 20. sjednici od 16. lipnja 2020. godine, donosi

**ODLUKU
o komunalnom redu**

**I. OPĆE ODREDBE**

Članak 1.

Ovom se Odlukom propisuje komunalni red i mjere za njegovo provođenje.

Komunalni red propisan ovom Odlukom obvezan je za sve pravne i fizičke osobe na području Grada Šibenika ( u daljnjem tekstu: Grad), ako zakonom ili drugim propisom nije drugačije određeno.

Članak 2.

Ovom su Odlukom propisane odredbe o:

* + uređenju naselja,
	+ načinu uređenja i korištenja površina javne namjene i zemljišta u vlasništvu Grada Šibenika (u daljnjem tekstu: Grad) za gospodarske i druge svrhe,
	+ uvjetima korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,
	+ održavanju čistoće i čuvanju površina javne namjene,
	+ prikupljanju, odvozu i postupanju sa prikupljenim komunalnim otpadom,
	+ uklanjanju snijega i leda,
	+ uklanjanju protupravno postavljenih predmeta,
	+ mjerama za provođenje komunalnog reda,
	+ kaznama za učinjene prekršaje.

 Članak 3.

Pod površinom javne namjene iz članka 2. stavka 1. podstavka 2. ove Odluke smatra se svaka površina čije je korištenje namijenjeno svima i pod jednakim uvjetima.

Pod površinama iz stavka 1. ovoga članka, u smislu ove Odluke, razumijevaju se:

* + javne zelene površine: gradski parkovi, drvoredi, živice, cvjetnjaci, travnjaci, gradske šumice, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine,
	+ javne prometne površine na kojima nije dopušten promet motornim vozilima: trgovi, pločnici, javni prolazi, javne stube, prečaci, šetališta, pješačke i biciklističke staze, pješačke zone, pothodnici, podvožnjaci, nadvožnjaci, nathodnici, mostovi, tuneli, nogostupi, ako nisu sastavni dio nerazvrstane ili druge ceste,
	+ nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,
	+ javna parkirališta, stajališta javnog gradskog prijevoza i slične površine koje se koriste za promet po bilo kojoj osnovi,
* kopneni dijelovi pomorskog dobra određeni zakonom koji su po svojoj prirodi namijenjeni općoj upotrebi,
* kopneni dijelovi na području plaža (izvan pomorskog dobra),
* površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),
* neuređene površine javne namjene čije stavljanje u funkciju je u pripremi ili u tijeku,
* površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima.

 U slučaju spora o tome što se smatra površinom javne namjene, odluku donosi Gradonačelnik Grada (u daljnjem tekstu: Gradonačelnik).

Zbog specifičnosti različitosti i širine obuhvata ove Odluke, teritorijalni pojmovi obuhvaćaju sljedeća područja:

1. Grad Šibenik obuhvaća sva naselja navedena u stavku 2. Statuta Grada Šibenika
2. Stara gradska jezgra Grada Šibenika obuhvaća dio naselja Šibenika omeđena na istoku Ulicom Vladimira Nazora, na sjeveru Ulicom kralja Zvonimira i Zagrađe, a na zapadu vanjskim starim gradskim zidom do Obala prvoboraca.

Članak 4.

Pod zemljištem iz članka 2. stavka 1. podstavka 2. ove Odluke smatra se zemljište unutar i izvan građevinskog područja, koje je izgrađeno ili prostornim planom namijenjeno za građenje građevina i uređenje površina javne namjene, a nalazi se unutar granica Grada.

Članak 5.

Pod predmetima, u smislu ove Odluke, smatraju se pokretne stvari koje se mogu premjestiti s jednog mjesta na drugo, a da im se ne povrijedi bit (supstanca) i predmeti koji nemaju građevinskog dijela ili nisu ugrađeni u podlogu.

Pod predmetima iz stavka 1. ovoga članka, smatraju se naročito:

1. reklamni i oglasni predmeti (transparent, reklamna zastava, reklamni naziv, reklamni pano, reklamni logo, reklamna tenda, reklamni ormarić, reklamna vitrina, reklamni uređaj, reklamni stup, reklamna ograda, reklama na zaštitnoj ogradi gradilišta, reklama na zaštitnom platnu građevinske skele, oglasni pano, oglasni stup i oglasni ormarić),
2. privremeni objekti (kiosk, montažni objekt, pokretna naprava, ugostiteljska terasa, štand, ograda),
3. predmeti za prikupljanje otpada, kontejner za smještaj uređaja infrastrukture, mjerna postaja i javne sanitarije,
4. objekti i predmeti na stajalištu javnog gradskog prijevoza,
5. oprema dječjeg igrališta,
6. spomenik, spomen-ploča, skulptura i slični predmeti.

Vlasnici odnosno korisnici predmeta iz stavka 2. ovoga članka dužni su iste održavati urednima, čistima te u stanju funkcionalne sposobnosti.

**II. UREĐENJE NASELJA**

Članak 6.

Pod uređenjem naselja, u smislu ove Odluke, razumijeva se:

* uređenje vanjskih dijelova zgrada, okućnica, dvorišta zgrada i ograda u vlasništvu fizičkih ili pravnih osoba u dijelu koji je vidljiv sa površina javne namjene,
* određivanje uvjeta za postavljanje tendi, reklama, plakata, spomen-ploča na građevinama i druge urbane opreme, te klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta.

 Članak 7.

Uvjeti i način korištenja i privremenog korištenja površina javne namjene i nekretnina u vlasništvu Grada za postavljanje predmeta iz članka 5. stavka 2. ove Odluke te za postavljanje predmeta, opreme i uređaja iz članka 6. stavka 1. podstavka 2. ove Odluke određeni su općim aktom Grada kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Grada.

 Članak 8.

Uvjeti i postupak za postavljanje i oblikovanje predmeta iz članka 5. stavka 2. ove Odluke te predmeta, opreme i uređaja iz članka 6. stavka 1. podstavka 2. ove Odluke na području Grada određeni su općim aktom Grada kojim se određuju uvjeti za postavljanje predmeta i privremenih objekata.

Članak 9.

Predmeti iz članka 5. stavka 2. ove Odluke moraju materijalnom obradom i oblikovanjem zadovoljavati kriterije tehničkih i tehnoloških standarda i biti estetski oblikovani te predstavljeni u skladu s izgledom okoline ili zgrade.

Predmeti iz stavka 1. ovoga članka moraju se održavati čistim, urednim i ispravnim, a dotrajale predmete treba obnoviti, zamijeniti ili ukloniti.

Troškove održavanja, čišćenja, zamjene i uklanjanja ovih predmeta snosi njihov vlasnik odnosno korisnik.

1. **Označavanje ulica, trgova, zgrada, parkova i stuba**

Članak 10.

Ulice, trgovi, zgrade, parkovi i stube u Gradu moraju biti označeni natpisnim pločama a svaka zgrada mora biti označena kućnim brojem dodijeljenim rješenjem katastarskog ureda Državne geodetske uprave.

Natpisna ploča mora biti postavljena u suglasju s propisom kojim se uređuje način označavanja imena naselja, ulica i trgova.

Natpisne ploče sa imenima naselja, ulica, trgova, parkova i stuba nabavlja Upravni odjel Grada za gospodarenje gradskom imovinom, a troškove nabave, postavljanja i održavanja natpisnih ploča snosi Grad.

Pločicu s brojem zgrade nabavlja, postavlja i održava vlasnik, odnosno suvlasnik stambenog i poslovnog objekta o svome trošku.

Vlasnik, odnosno suvlasnik stambenog i poslovnog objekta dužan je pločicu s brojem zgrade održavati i čistiti.

1. **Uređenje i održavanje vanjskih dijelova zgrada**

Članak 11.

Vanjski dijelovi zgrada (pročelje, balkon, terasa, lođa, ulazna i garažna vrata, prozori, podrumski otvori, krovni i drugi oluci, krovovi, dimnjaci i drugi vanjski uređaji i oprema) moraju biti ispravni i uredni, a sva oštećenja usred dotrajalosti, loma, neispravnosti i sl. moraju vlasnici zgrada ukloniti i popraviti.

Do popravka, oštećenja se moraju primjereno zaštititi, a ta zaštita mora se održavati u urednom stanju.

Zgrade koje svojim izgledom ( zbog oštećenja ili dotrajalosti vanjskih dijelova) nagrđuju opći izgled ulice ili trga moraju vlasnici urediti, održavati, popravljati i obojiti.

Radovima iz prethodnog stavka ne smiju se mijenjati uvjeti po kojima je objekt izgrađen, osim uz pribavljenu dozvolu nadležnog tijela.

Posuda s cvijećem izvan gabarita zgrade mora biti postavljena i osigurana na način da se spriječi pad posude te izlijevanje vode na prolaznike kod zalijevanja cvijeća.

Vanjski uređaji i oprema izvan gabarita zgrade moraju biti postavljeni tako da ne ometaju pješački promet i smanjuju preglednost u cestovnom prometu.

Članak 12.

Po vanjskim dijelovima zgrada zabranjeno je šarati, crtati ili ih na drugi način prljati ili nagrđivati.

Iznimno uz odobrenje nadležnog upravnog odjela za gospodarenje gradskom imovinom dozvoljava se oslikavanje pojedinih vanjskih dijelova zgrade ili drugih objekata.

Članak 13.

 Na prozorima i vratima, balkonima, ogradama i drugim dijelovima zgrade koji su okrenuti prema javno prometnoj površini nije dozvoljeno vješati ili izlagati predmete kojima se nagrđuje vanjski izgled zgrade.

1. **Uređenje i održavanje dvorišta i ograda oko zgrada**

Članak 14.

Vlasnik i korisnik stambene zgrade, poslovnog prostora i građevinskog zemljišta, dužan je održavati okućnicu odnosno okoliš zgrade, te građevinsko zemljište u cilju sprečavanja zakorovljenosti obrastanja višegodišnjim korovom, uključujući i ogradu prema površini javne namjene, koja ne smije ometati korištenje javno prometne površine.

Okućnica, okoliš, te građevinsko zemljište iz stavka 1. ovoga članka mora biti uređeno.

Na nekretninama koje su vidljive s površine javne namjene nije dozvoljeno uskladištenje niti odlaganje građevinskog i drugog krupnog otpada te raznog materijala (drva za ogrjev, ugljen, otpadno drvo, željezo, lim i slično) kojim se narušava uredan izgled naselja.

Vlasnik odnosno korisnik nekretnine iz stavka 1. ovoga članka, dužan je podrezivati zelenilo zasađeno u dvorištu koje svojim granama prelazi na javno prometnu površinu tako da omogući nesmetan prolaz pješaka i vozila, preglednost prometne signalizacije i javne rasvjete.

Članak 15.

Vrt, voćnjak i druga slična površina ispred zgrade mora se ograditi.

Ograda na površini javne namjene mora biti izgrađena tako da se uklapa u okolni izgled dijela naselja.

1. **Javno oglašavanje**

Članak 16.

 Javnim oglašavanjem, u smislu ove odluke, se smatra postavljanje plakata, oglasa, transparenata, obavijesti, proglasa i osmrtnica na način da se lijepe, pričvršćuju ili vješaju na za to postavljene oglasne ploče, oglasna mjesta, oglasne stupove i ormariće, odnosno druga za tu svrhu određena mjesta ( dalje: oglasna mjesta).

 Gradonačelnik donosi Pravilnik kojim se utvrđuje postupak postavljanja oznaka, uređaja i urbane opreme na području Grada.

Članak 17.

 Uz postojeća oglasna mjesta, novi objekti iz prethodnog članka ove odluke, te oznake, uređaji i urbana oprema postavljaju se na temelju odobrenja nadležnog upravnog odjela za gospodarenje gradskom imovinom.

 Za postavljanje oznaka, uređaja i urbane opreme prema općem aktu u I zoni (Stara gradska jezgra) potrebna je suglasnost Konzervatorskog odjela u Šibeniku.

Članak 18.

 Zabranjeno je neovlašteno postavljati plakate, oglase, transparente, obavijesti, proglase, osmrtnice i promidžbeni materijal na nekretninama u vlasništvu Grada, određenim općim aktom Grada kojim se uređuje davanje na korištenje javnih površina i drugih nekretnina, privremenih objekata, te reklamnih i oglasnih mjesta u vlasništvu Grada.

 Zabranjeno je lijepiti i postavljati plakate, oglase, transparente, obavijesti, proglase, osmrtnice i promidžbeni materijal na stablima, potpornim zidovima i stupovima, pročeljima zgrada, telefonskim govornicama, čekaonicama javnog gradskog prijevoza, semaforima, posudama za odlaganje otpada, ogradama i drugim sličnim mjestima.

Članak 19.

 Kulturne i obrazovne ustanove, vjerske institucije, sportska društva, javna trgovačka društva, te druge pravne osobe, mogu javno oglašavati ako posjeduju svoja oglasna mjesta.

1. **Isticanje zastava i ukrasnih obilježja**

Članak 20.

 Zastava Republike Hrvatske ističe se na javnim površinama u dane državnih blagdana Republike Hrvatske , na Dan Grada, u danima žalosti u Republici Hrvatskoj, u drugim prilikama utvrđenim zakonom, a može se isticati pri javnim skupovima (političkim, znanstvenim, kulturno umjetničkim, sportskim i drugim) i to:

* ispred Krešimirovog doma,
* na Obali Hrvatske mornarice,
* na tvrđavi sv. Mihovila,
* na zvoniku crkve sv. Ivana,
* na Obali dr. Franje Tuđmana i
* i u naseljima koja teritorijalno pripadaju Gradu Šibeniku po odluci vijeća mjesnih odbora.

Zastave na tvrđavi sv. Mihovila, na zvoniku crkve sv. Ivana i na Obali dr. Franje Tuđmana (ispred zgrade Šibensko-kninske županije) ističu se tijekom cijele godine.

Pokraj zastave Republike Hrvatske mogu se isticati zastave Grada i Šibensko-kninske županije.

Članak 21.

Ukrasne, reklamne i druge zastave, te posebno uređenje naselja postavljanjem dodatne opreme, uređaja i pratećeg dekora u vrijeme državnih, vjerskih i drugih blagdana, obrednih sportskih i drugih manifestacija obavlja se po odobrenju Upravnog odjela za gospodarenje gradskom imovinom.

Zastave, prigodni natpisi ili ukrasi koji se postavljaju na zgradu ili na drugo namjenski za to određeno mjesto moraju biti neoštećeni i čisti te se moraju ukloniti u roku od 24 sata nakon prestanka prigode radi koje su postavljeni.

1. **Izlozi**

Članak 22.

Izlozi u poslovnim prostorima na području Grada moraju biti uredni i čisti, osvijetljeni i primjereno dekorirani.

Izlog u smislu stavka 1. ovog članka čini zastakljeni otvor u zidovima zgrade i izložbeni ormarići koji služe javnom izlaganju robe ili koji služe za ugostiteljstvo, banku, agenciju, uredski prostor, obrtničku radnju ili drugu djelatnost.

 Stakla na izlozima moraju se redovito čistiti i održavati.

 Oglašavanja ili obavijesti mogu se isticati u izlozima samo na način da su uklopljeni s izloženom robom, a ne smiju se lijepiti na stakla.

Članak 23.

Izlozi poslovne prostorije u prizemlju zgrade, vidljivi s javne prometne površine, moraju biti rasvijetljeni čitavu noć.

Za dane blagdana i gradskih manifestacija izlozi moraju biti prigodno dekorirani.

Članak 24.

 Zabranjeno je vješanje robe i ostalih predmeta, koji su predmet prodaje u poslovnoj prostoriji, na vrata, prozore ili na okvire i na pročelja zgrade gdje se poslovna prostorija nalazi.

Izlozi poslovnih prostorija koji se privremeno ne koriste zbog preuređenja, preseljenja i sličnog, moraju biti prekriveni prikladnim materijalom.

1. **Orijentacijski planovi, javni satovi, telefonske govornice, objekti javne rasvjete i slični objekti**

Članak 25.

Pravne ili fizičke osobe koje obavljaju komunalnu djelatnost kojom se osigurava održavanje komunalne infrastrukture, dužne su održavati u stanju funkcionalne sposobnosti klupe, košarice za otpad, opremu dječjih igrališta, javne satove, stajališta javnog gradskog prijevoza, fontane, vodoskoke, spomenike i skulpture, orijentacijske planove grada i druge slične predmete ili objekte koji predstavljaju urbanu opremu.

Urbana oprema iz prethodnog stavka smije se postavljati na javnu površinu samo na osnovi odobrenja upravnog tijela Grada za gospodarenje gradskom imovinom.

Urbanu opremu iz stavka 1. ovoga članka nije dozvoljeno uništavati, oštećivati te po njoj šarati ili je na drugi način prljati ili nagrđivati.

Članak 26.

 Na važnijim križanjima i trgovima kao i drugim prikladnim mjestima postavljaju se javni satovi.

 Pravne i fizičke osobe mogu postavljati satove na zgradama koje koriste ili na drugim mjestima uz odobrenje upravnog odjela Grada za gospodarenje gradskom imovinom.

 Satovi iz stavka 1. i 2. ovog članka moraju se držati u ispravnom stanju.

Članak 27.

 Javne telefonske govornice i poštanske sandučiće postavlja pravna osoba koja obavlja djelatnost poštanskih usluga i telekomunikacija.

 Navedene pravne osobe dužne su svoje naprave držati u ispravnom stanju i uredne.

Članak 28.

 Javne vodoskoke, javne fontane i slično održava i brine se o njima pravna osoba kojoj je to, kao komunalna djelatnost, povjereno za obavljanje od strane Grada.

Članak 29.

 Klupe za odmor prolaznika i šetača postavlja i održava pravna osoba kojoj je to, kao komunalna djelatnost, povjereno za obavljanje od strane Grada.

Članak 30.

 Javni nužnici moraju biti uredni i ispravni, suvremeno opremljeni, te vidljivo obilježeni sa istaknutim radnim vremenom.

 Uz odobrenje upravnog odjela Grada za gospodarenje gradskom imovinom na javnoj površini, u određenim prigodama, dozvoljeno je postavljanje kemijskog WC-a.

Članak 31.

 Protupožarne hidrante i hidrante za pranje i zalijevanje površina javne namjene vlasnik je dužan održavati u stanju funkcionalne sposobnosti.

Članak 32.

 Površine javne namjene moraju imati javnu rasvjetu.

 Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova Grada, posebno Stare gradske jezgre, trgova, spomenika, pojedinih zgrada, obale i tome slično.

 Javna rasvjeta mora se redovito održavati u stanju funkcionalne sposobnosti, te rasvjetne stupove i rasvjetna tijela popravljati, bojati i slično.

Članak 33.

 Zabranjeno je uništavanje, oštećivanje i onečišćenje rasvjetnih stupova i rasvjetnih tijela.

Na rasvjetnim stupovima dopušteno je gospodarskim subjektima oglašavanje i postavljanje reklama uz prethodno zaključeni ugovor s upravnim odjelom Grada za gospodarenje gradskom imovinom.

Članak 34.

 Posebno osvjetljenje u dane blagdana i u ostalim prigodama obavlja se prema Programu prigodnog blagdanskog ukrašavanja kojeg donosi gradonačelnik.

1. **Uređenje i održavanje zelenih površina i obalnog pojasa**

Članak 35.

 Zelene površine podižu se i oblikuju prema projektu o izgradnji i uređenju zelenih površina u skladu s detaljnim urbanističkim planovima.

 Kod izgradnje novih stambenih, gospodarskih i ostalih objekata investitor je dužan urediti pripadajući okoliš neovisno o uporabnoj dozvoli objekta.

Članak 36.

 Javne zelene površine moraju se održavati tako da služe svrsi kojoj su namijenjene i svojim izgledom uljepšavaju naselje.

 Na javnim zelenim površinama ne smiju se bez odobrenja upravnog odjela Grada za gospodarenje gradskom imovinom obavljati bilo kakvi radovi, osim održavanja tih površina.

Članak 37.

 Pravna ili fizička osoba kojoj je povjereno uređenje i održavanje javnih zelenih površina dužna je redovito uklanjati suhe i bolesne grane ili stabla, uz obvezu da se uklonjena stabla zamijene novima.

Članak 38.

 Prilikom radova na površinama na kojima postoje pojedinačna stabla ista se moraju zaštiti od oštećenja.

 Stabla i grane koji zaklanjaju prometne znakove, smetaju prometu i zračnim vodovima, sječi ili uklanjati može samo ovlaštena pravna ili fizička osoba.

 Stabla, ukrasne živice i drugo zelenilo uz javne prometne površine mora se uredno održavati tako da ne ometa preglednost i sigurnost prometa.

Članak 39.

 Unutar javnih zelenih površina dozvoljeno je postavljanje električnih, telefonskih, vodovodnih, kanalizacijskih i plinskih vodova, na temelju odobrenja Upravnog odjela za gospodarenje gradskom imovinom, uz obvezu izvoditelja radova da uspostavi prvobitno stanje javne zelene površine.

 Ako izvoditelj radova ne uspostavi prijašnje stanje u određenom roku, to će učiniti Grad na teret izvoditelja radova.

 Na javnoj zelenoj površini ne smiju se postavljati okna podzemnih instalacija, izuzev instalacija koje služe zelenoj površini, a temelji stupova zračnih vodova ne smiju biti vidljivi.

Članak 40.

 Pod održavanjem javnih zelenih površina smatra se posebno:

* obnova biljnog materijala,
* rezanje i oblikovanje stabala i grmlja,
* okopavanje bilja,
* košenje trave,
* gnojenje i folijarno prihranjivanje biljnog materijala koje raste u nepovoljnim uvjetima (drvoredi i slično),
* uklanjanje otpalog granja, lišća i drugih otpadaka,
* održavanje posuda s ukrasnim biljem,
* preventivno djelovanje na sprječavanju biljnih bolesti, uništavanje biljnih štetnika te kontinuirano provođenje zaštite zelenila,
* održavanje pješačkih putova i naprava na javnim zelenim površinama (popravak klupa, košara za otpatke, bojanje i slično),
* postavljenje zaštitnih ograda i živica,
* postavljanje natpisa i upozorenja za zaštitu javne zelene površine,
* obnavljanje, a po potrebi i rekonstrukcija zapuštene zelene površine,
* uređenje i privođenje namjeni neuređene javne zelene površine.

Održavanje javnih zelenih površina obavlja pravna ili fizička osoba kojoj je povjereno obavljanje tih poslova.

Članak 41.

 Radi zaštite javnih zelenih površina zabranjuje se:

* rezati i skidati grane i vrhove s ukrasnog drveća i grmlja,,
* guliti koru stabala, zasijecati, zarezivati, savijati, trgati, zabadati noževe, zabijati čavle, stavljati plakate i sl., bušiti, gaziti te na drugi način oštećivati drveće, grmlje i živicu,
* uništavati travnjak i cvjetnjak,
* penjati se po drveću,,
* neovlašteno skidati plodove sa drveća i grmlja, trgati i bacati cvijeće, vaditi cvjetne i travnate busenove,
* neovlašteno skupljati i odnositi suho granje, kore i listnice,
* gaziti, hodati, igrati se i ležati po uređenom travnjaku,
* kopati i odnositi zemlju, humus i bilje,
* bacati otpad, piljevinu pepeo, drozgu, odrezano šiblje i grane,
* dovoditi i puštati životinje
* oštećivati, prljati, zagađivati i onesposobljavati opremu postavljenu na javnoj zelenoj površini,
* puštati otpadne vode, kiseline, motorna ulja i slično,
* na bilo koji način zagađivati javnu zelenu površinu,
* voziti se biciklom, motorom, automobilom, gurati biciklu ili slično vozilo, te kolica za teret,
* ložiti vatru i potpaljivati stabla,
* prati vozila,
* odlagati građevinski i drugi materijal,
* parkirati i ostavljati vozila,
* oštećivanje opreme (ograde, ogradnih stupića, javne rasvjete, klupa i slično),
* hvatati i uznemiravati ptice i ostale životinje,
* obavljanje bilo koje druge radnje kojima se devastiraju javne zelene površine.
* sječa, rezanje i uklanjanje rijetkog ili za ovo područje karakterističnog hortikulturno vrijednog drveća.

Članak 42.

 Pravna ili fizička osoba koja učini štetu na javnim zelenim površinama svojim štetnim radnjama ili upotrebom vozila, dužna je nadoknaditi štetu.

 U slučaju da se kod štete prouzročene upotrebom vozila ne može utvrditi identitet osobe koja je počinila štetu, teretit će se vlasnik vozila kojim je šteta počinjena.

Članak 43.

 Upravni odjel Grada za komunalne djelatnosti naložit će vlasniku, odnosno korisniku zelene površine uklanjanje osušenog ili bolesnog stabla odnosno granja koje smeta prometu, zaklanja rasvjetu javnih površina, naslanja se na električne ili telefonske vodove, ili bi svojim padom moglo ugroziti sigurnost ljudi, prometa, objekata i slično.

 Vlasnik, odnosno korisnik površine na kojoj se stablo nalazilo, dužan je ukloniti stabla ili grane sa javne gradske površine i nadoknaditi štetu koja nastane padom stabla ili granja.

Članak 44.

 Vlasnik ili korisnik neobrađene zelene površine mora redovito sa te površine uklanjati korov i otpatke.

 Raslinje, voćke, ograde od ukrasne živice, posude sa ukrasnim zelenilom i slično moraju se uredno održavati, uređivati te orezivati tako da ne prelaze zamišljenu graničnu liniju javne površine odnosno ne smetaju pješačkom ni kolnom prometu.

 Vlasnici ili korisnici zidova oko stambenih objekata ili zelenih površina moraju sa zidova skidati korov.

 Ako vlasnici ili korisnici ne obavljaju potrebne radove na održavanju zelenih površina i zelenila na njima, te radove će izvršiti pravna ili fizička osoba po nalogu upravnog odjela Grada za komunalne djelatnosti, a na teret vlasnika ili korisnika.

Članak 45.

U cilju zaštite od komaraca zabranjeno je, od 15. travnja do 30. studenog, u dvorištima, vrtovima, voćnjacima i sličnim površinama, imati predmete razne namjene koji svojim oblikom zadržavaju kišnicu i time stvaraju uvjete za razvoj ličinki komaraca. Tu spadaju razne cerade, vaze, posude, kante, automobilske gume, bačve, nepokrivene brodice, pojila za životinje i slično. Vlasnici su dužni navedene predmete ukloniti ili postaviti zaštitu ( najlonske folije, tende i sl.) na način da se onemogući zadržavanje vode u njima.

Članak 46.

 Ograđene zelene površine gospodarskih objekata moraju se hortikulturno trajno održavati.

 Dvorišta stambenih i poslovnih zgrada moraju se održavati čisto i uredno, a ako to ne smeta funkcionalnom korištenju prostora moraju biti hortikulturno uređena.

 Vlasnici kamenih ogradnih zidova zidanih u suho ili ograđenih bodljikavom žicom moraju urediti svoje vlasništvo o vlastitom trošku prema primjerenim urbanim standardima.

Članak 47.

 Obalni pojas, prirodne plaže, uređene plaže, kupališta i zelene površine uz njih moraju se redovito čistiti i održavati.

 Pravna ili fizička osoba koja obavlja poslove održavanja, dužna je održavati obalni pojas uređenih plaža i zelenih površina čistim i urednim.

 Komunalni redar ovlašten je u opravdanim slučajevima, nakon onečišćenja izazvanih vremenskim nepogodama ili drugim izvanrednim situacijama, naložiti komunalnom trgovačkom društvu izvanredno čišćenje obalnog pojasa.

 Zabranjeno je bacati otpad i razne druge predmete u more i na morsku obalu.

 U cilju zaštite od zagađivanja masnim, naftnim i drugim otpacima, komunalna i druga trgovačka društva i druge pravne i fizičke osobe dužne su poduzeti potrebne mjere u cilju zaštite morske obale, mora i vodotoka.

 Zabranjeno je dovođenje, pranje i kupanje domaćih životinja na javnim kupalištima.

Članak 48.

 Vlasnici brodica i ostalih plovila ne smiju iste održavati i ostavljati na javnim površinama, plažama, na zelenim i ostalim površinama uz plaže, već na za to predviđenim prostorima kao što su suhe marine i sl.

1. **Površine za sport, dječja igrališta, izletišta i slični prostori**

Članak 49.

 Rekreacijske površine, športska i dječja igrališta i ostali športski objekti kao i uređaji na njima, te oni objekti i uređaji na njima koji su namijenjeni javnim priredbama moraju se održavati u urednom i ispravnom stanju.

 Na ulazima i prilazima terenima i objektima iz prethodnog stavka na pogodan način mora biti istaknuto obavještenje o korisniku, plan terena ili objekta i odredbe o održavanju reda, čistoće, zaštite zelenila i slično.

 Za urednost tih površina i ispravnost objekata i uređaja brinu se pravne i fizičke osobe koje tim površinama i objektima upravljaju, odnosno koje ih koriste.

1. **Kolodvori, luke, stajališta**

Članak 50.

 Kolodvorske zgrade, otvorene čekaonice, sanitarni uređaji i pred prostori pred kolodvorom i čekaonicama željezničkog, autobusnog i pomorskog prometa moraju biti uredno održavani i u ispravnom stanju.

 Klupe i ostali predmeti kao i nasadi koji se nalaze na peronima i ispred zgrada kolodvora, odnosno otvorenih čekaonica, moraju biti čisti, uredni, ispravni, a dotrajale i oštećene predmete i nasade vlasnici odnosno ovlašteni korisnici kolodvora trebaju ukloniti.

 Na za to određenom mjestu na javnim površinama dozvoljeno je vlasnicima držati brodice najviše do 30 dana.

 Stajališta gradskog prometa moraju biti natkrivena, opremljena klupama i košaricama za otpad.

 Stajališta gradskog prometa moraju se održavati u urednom i ispravnom stanju, a svako oštećenje tih prostora mora se popraviti.

Članak 51.

 Autobusna stajališta linijskog prijevoza putnika u lokalnom cestovnom prometu na području Grada određuju se posebnom odlukom.

 Na autobusnim stajalištima i brodskim pristaništima mora se istaknuti izvod iz važećeg reda vožnje.

1. **Tržnice na malo**

Članak 52.

 Lokacije javnih tržnica na malo u gradu određuje gradonačelnik.

 Prostor javnih tržnica na malo na kojima se obavlja promet poljoprivrednim i drugim proizvodima, mora biti čist i uredan, o čemu se brine trgovačko društvo koje obavlja tu uslužnu komunalnu djelatnost.

 Tržni red donosi trgovačko društvo iz prethodnog stavka a mora biti istaknut na svakom ulazu na tržnicu te na drugim prikladnim mjestima.

 Tržnim redom određuje se naročito: radno vrijeme, vrijeme dostave proizvoda na tržnicu, raspored štandova, kioska i drugih naprava, čišćenje i održavanje.

 Odredbe prethodnih stavaka odnose se i na rad ribarnica.

Članak 53.

 Zabranjena je prodaja i izlaganje poljoprivrednih i drugih roba, a posebno ribe izvan tržnog prostora.

 Nalog o zabrani iz stavka 1. ovog članka s rokom uklanjanja roba donosi komunalni redar.

 Ako prodavatelj ne postupi po nalogu komunalnog redara roba će se oduzeti i predati javnoj kuhinji Caritasa ili drugoj humanitarnoj ustanovi ili uništiti.

1. **Držanje životinja**

.

Članak 54.

U smislu ove Odluke držanjem životinja smatra se:

1. držanje domaćih životinja,
2. držanje drugih životinja.

Domaće životinje, u smislu ove Odluke, smatraju se: konj, magarac, mazga, mula, govedo, ovca, koza, svinja, kunić, kokoš, patka, guska, puran i kućni ljubimci.

Druge životinje, u smislu ove Odluke, smatraju se golubovi, prepelice, pčele, činčile i druge.

Članak 55.

 Na području naselja Šibenik, te u Grebaštici, Žaboriću, Brodarici, Zatonu i Raslini, nije dopušteno držanje domaćih i drugih životinja, osim kućnih ljubimaca.

 Na područjima Grada, koja nisu obuhvaćena prethodnim stavkom ovog članka, zabranjeno je držanje domaćih i drugih životinja, osim kućnih ljubimaca, ako su smješteni bliže od 50 metara od najbližeg stambenog objekta, okupljališta stanovnika ili poslovnog i drugog javnog objekta.

 Zabrana iz prethodnog stavka ovog članka donosi se samo na zahtjev fizičke ili pravne osobe.

 Zabranjeno je na područjima iz stavka 2. ovog članka puštanje domaćih životinja po javnim površinama.

Članak 56.

 Odredbe ove Odluke ne odnose se na držanje konja u sportsko-rekreacijske ili zdravstvene svrhe.

Članak 57.

 Uvjeti i način držanja kućnih ljubimaca i način postupanja s napuštenim, izgubljenim i divljim životinjama uređeni su posebnom Odlukom Grada.

**III. NAČIN UREĐENJA I KORIŠTENJA POVRŠINA JAVNE NAMJENE I ZEMLJIŠTA U VLASNIŠTVU GRADA ZA GOSPODARSKE I DRUGE SVRHE**

Članak 58.

Predmeti iz članka 5. stavka 2. ove Odluke te predmeti, oprema i uređaji iz članka 6. stavka 1. podstavka 2. ove Odluke smiju se postavljati na površinu javne namjene i drugu nekretninu u vlasništvu Grada, te na nekretninu na području Grada u vlasništvu druge pravne ili fizičke osobe, isključivo na temelju općeg akta Grada kojim se uređuje postavljanje oznaka, uređaja i urbane opreme i akta o postavljanju reklamnih panoa.

Članak 59.

 Na površini javne namjene dozvoljeno je postaviti posude s ukrasnim biljem po odobrenju Upravnog odjela za gospodarenje gradskom imovinom.

 Vlasnik je obvezan posudu s ukrasnim biljem održavati, nadopunjavati, obnavljati i čistiti, u protivnom ju je obvezan ukloniti.

1. **Red kod gradnje, istovara i utovara roba i materijala**

Članak 60.

Nije dozvoljeno iskrcavati, smještati i ukrcavati građevinski materijal, podizati skele i obavljati slične radove u građevinske svrhe na površini javne namjene bez odobrenja Upravnog odjela za gospodarenje gradskom imovinom.

Odobrenje iz stavka 1. ovog članka obavezno sadrži uvjete pod kojima se mogu obavljati radovi i koristiti dijelovi površine javne namjene.

Korisnik odobrenja dužan je u roku od 24 sata obavijestiti Upravni odjel za gospodarenje gradskom imovinom o završetku radova.

Korisnik odobrenja obvezan je površinu javne namjene vratiti u prvobitno stanje odmah po završetku radova a najkasnije u roku od 48 sati.

Ako korisnik to ne učini, dovođenje površine javne namjene u prvobitno stanje obavit će Upravni odjel za gospodarenje gradskom imovinom na teret korisnika.

Članak 61.

 Kod izvođenja radova navedenih u prethodnom članku mora se osigurati prolaz za pješake i prohodnost kolnika. Zauzeti dio javne površine mora se ograditi urednom ogradom, a noću se mora propisno označiti i osvijetliti.

 Građevinski materijal mora biti stalno uredno složen i to tako da ne sprječava oticanje oborinskih voda.

Članak 62.

 Izvođač građevinskih radova dužan je osigurati da se zemlja ne rasipa, a ostali rastresiti materijal treba držati u ogradama, ako radovi na istom mjestu traju duže od 24 sata.

 Javno prometna površina ispod skele može se izuzeti iz prometa samo za vrijeme dok gradnja ne dođe do visine stropa nad prizemljem. Prolaz ispod skele mora se zaštititi protiv propadanja materijala zaštitnim krovom u visini od 3 metra iznad hodnika, a skelu treba izvesti tako da se ispod nje može odvijati normalan pješački promet.

 Uz vodoravnu treba osigurati i okomitu zaštitu pročelja. Zaštitni krov mora prema ulici sezati izvan pravca skele. Ako zaštitno krovište prelazi na kolnik, mora se ispod krovišta ostaviti slobodan prostor u visini od najmanje 4,5 metara i to tako da ne ometa odvijanje kolnog prometa.

 Ako se gradnja iz bilo kojeg razloga obustavi za vrijeme duže od 15 dana komunalni redar može naložiti uklanjanje skele i ostalog materijala s javne površine.

Članak 63.

 Za iskrcaj ogrjeva te za piljenje i cijepanje drva prvenstveno se koristi vlastito zemljište.

 Privremeno se, za iskrcaj drva, može koristiti površina javne namjene na način da se ista ne oštećuje i da se ne ometa promet. Iskrcana drva moraju se složiti okomito na rub kolnika, tako da se ne ruše.

 Gradsko vijeće može, u pojedinim dijelovima grada ili u pojedinim ulicama potpuno zabraniti ili vremenski ograničiti obavljanje radova iz prethodnog stavka ovog članka.

 Drva se moraju ukloniti najkasnije u roku od dva dana, a površina javne namjene mora se očistiti od piljevine i drugih otpadaka.

Članak 64.

 Ako se javna površina koristi za istovar ili utovar rastresitog građevinskog materijala ( šut i sl.) tada se na nju smije odložiti samo toliko materijala koliko se može odvesti u jednom danu.

 Otpadni građevinski materijal mora se odvesti u roku od 24 sata.

 Zabranjeno je materijal iz prethodnog stavka odlagati uz drveće ili na odlagalištu za kućni otpad.

Otpadni građevinski materijal mora se predati ovlaštenoj osobi za gospodarenje tom vrstom otpada sukladno odgovarajućim propisima, a na zahtjev komunalnog redara odlagatelj otpada dužan je dati na uvid dokaz o istome.

Članak 65.

 Ukrcaj i iskrcaj robe se prvenstveno obavlja na površinama koje nisu površine javne namjene.

 U opravdanim slučajevima, ukrcaj i iskrcaj robe može se privremeno obaviti i na površini javne namjene pod uvjetom da se ista ne oštećuje.

 U slučaju iz prethodnog stavka roba se mora složiti tako da ne ometa promet i mora se odmah ukloniti.

Članak 66.

 Ako se na površini javne namjene održava javna priredba ili skup, organizator javne priredbe ili skupa dužan je u roku od 24 sata po završetku događaja očistiti površinu javne namjene i prilaz istoj.

Članak 67.

Lokacije za prodaju na otvorenim prostorima (tržnice na malo, tržnice na veliko, prigodne prodaje, sajmovi, izložbe i sl.) kojima upravlja Grad određuje nadležno tijelo Grada sukladno propisima.

 Pravne i fizičke osobe mogu obavljati prodaju proizvoda na otvorenim prostorima u skladu s propisima kojima se uređuje obavljanje djelatnosti trgovine i ugostiteljstva te zakonom kojim se uređuje komunalno gospodarstvo.

Na otvorenim prostorima kojima upravlja Grad nije dozvoljena prodaja čije je obavljanje zabranjeno na temelju rješenja nadležnog inspektora.

Članak 68.

 Vrijeme, način i uvjete zabrane izvođenja građevinskih radova u turističkoj sezoni utvrđuje Gradsko vijeće.

 Članak 69.

Odredbe ove Odluke u dijelu kojim se propisuje komunalni red i mjere za njegovo provođenje na površinama javne namjene na odgovarajući se način primjenjuju i na zemljišta u vlasništvu Grada za gospodarske i druge svrhe.

1. **Održavanje reda na površinama javne namjene**

Članak 70.

 Javne površine koriste se u skladu s njihovom namjenom.

 Javne površine moraju se održavati tako da budu uredne i čiste te da služe svrsi za koju su namijenjene.

 Ne smije se uništavati, oštećivati javne površine kao ni objekte i uređaje što su na njih postavljeni ili su njihov sastavni dio.

 Zabranjeno je neovlašteno koristiti uređaje i opremu koja je namijenjena radu javnih službi.

 Zabranjeno je izvođenje bilo kakvih radova na površinama javne namjene bez odobrenja nadležnog upravnog tijela za gospodarenje gradskom imovinom.

 Na javnim površinama koje se koriste kao pješačke staze, pješačke zone, nogostupi, trotoari, pješački prijelazi, stajališta za vozila javnog prijevoza putnika obilježena oznakama na kolniku ili postavljenim prometnim znakom i slično, zabranjeno je zaustavljanje ili parkiranje automobila, motorkotača i kamiona.

Na javnim površinama nije dopušteno kampiranje ( boravljenje preko dana ili noći) u vozilima, šatorima, kontejnerima i sličnim objektima.

Članak 71.

 Na svim javnim površinama, koje nisu u zakupu za obavljanje ugostiteljske djelatnosti, zabranjeno je konzumiranje alkoholnih pića.

 Iznimno od odredbe prethodnog stavka, kada se javne površine koriste temeljem odobrenja nadležnog odjela Grada sukladno općim aktima kojima se uređuje davanje na korištenje javnih površina i drugih nekretnina u vlasništvu Grada za postavljanje privremenih objekata, konzumiranje alkoholnih pića na tim javnim površinama je dopušteno.

Članak 72.

 Nije dopušteno kretanje po Gradu bez odjeće, dijela odjeće (obnaženog gornjeg ili donjeg dijela tijela) ili u kupaćem kostimu.

Članak 73.

 Kad su javno-prometne površine zauzete mora se osigurati kretanje pješaka.

 Nije dozvoljeno uskladištavanje robe ni odlaganje ambalaže u okolini zauzete javno-prometne površine.

1. **Održavanje reda u staroj gradskoj jezgri**

Članak 74.

 Temeljem Zakona o zaštiti i očuvanju kulturnih dobara neposrednu brigu i nadzor za očuvanje svih povijesnih detalja zgrada i javnih površina provodi Konzervatorski odjel u Šibeniku.

 Stara gradska jezgra je pješačka zona u kojoj bez posebnog odobrenja nije dopušteno prometovanje motornim vozilima.

 Promet motornim vozilima dozvoljen je u slučajevima i na način utvrđen Pravilnikom o prijevozu roba u staroj gradskoj jezgri koji donosi pravna osoba kojoj je povjereno obavljanje te uslužne komunalne djelatnosti, te u hitnim slučajevima vozilima hitne pomoći, vatrogasnim vozilima i vozilima MUP-a i Zelenog grada.

 U izuzetnim slučajevima dozvolu za prometovanje starom gradskom jezgrom može dati i Upravni odjel za komunalne djelatnosti Grada.

Članak 75.

 Pročelja zgrada, prozorski zasloni na zgradama i prozorski okviri bez zaslona, ulazna kućna vrata i ostali otvori unutar stare gradske jezgre moraju biti oličeni bojom koju će odrediti Ministarstvo kulture-Konzervatorski odjel u Šibeniku.

Članak 76.

 Vlasnici zgrada, zidova oko zgrada i drugih ograda dužni su sa istih skidati korov.

 Skidanje korova s gradskih bedema, tvrđava i ostalih nepokretnih spomenika kulture dužne su obavljati pravne osobe kojima su isti objekti dati na upravljanje.

Članak 77.

 Tijela javne rasvjete u staroj gradskoj jezgri moraju biti tipizirana prema određenju Konzervatorskog odjela.

Članak 78.

 Vlasnici zgrada i objekata u staroj gradskoj jezgri ne smiju izvoditi građevinske radove u tijeku turističke sezone sve u skladu s posebnom odlukom, bez obzira na izdanu građevinsku dozvolu.

 U ostalom dijelu godine vlasnici zgrada pri izvođenju građevinskih radova mogu postavljati skele i koristiti javnu površinu samo uz odobrenje nadležnog upravnog tijela za gospodarenje gradskom imovinom.

 Odobrenje obvezno sadrži skicu gradilišta, oznaku izvođača i investitora radova, rok početka i završetka radova, uvjete odvoza i dovoza materijala na gradilište i naknadu za korištenje javne površine.

Članak 79.

 Za postavljanje novih nadzemnih telekomunikacijskih i elektroenergetskih priključaka mora se ishoditi suglasnost Konzervatorskog odjela u Šibeniku.

Članak 80.

 Građani koji žive u staroj gradskoj jezgri i tvrtke koje posluju u staroj gradskoj jezgri dužni su iznositi i stavljati komunalni otpad i miješani komunalni otpad iz svojih prostora na za to određena mjesta ( kante, podzemni i nadzemni kontejneri i sl.).

Članak 81.

 Osim odredbi članaka iz ove točke na staru gradsku jezgru se primjenjuju i sve ostale odredbe članaka iz ove Odluke i Pravilnika o postavljanju oznaka, uređaja i urbane opreme koje donosi Gradsko vijeće.

**IV. UVJETI KORIŠTENJA JAVNIH PARKIRALIŠTA, NERAZVRSTANIH CESTA I DRUGIH POVRŠINA JAVNE NAMJENE ZA PARKIRANJE VOZILA**

Članak 82.

Javnim parkiralištem, u smislu ove Odluke, smatra se dio javno prometne površine namijenjen isključivo za parkiranje vozila i građevinski objekt namijenjen za parkiranje vozila (u daljnjem tekstu: javno parkiralište).

 Javna parkirališta moraju se redovito održavati u stanju funkcionalne sposobnosti.

Na području Grada zabranjeno je zaustavljanje i parkiranje vozila na mjestima koja nisu označena prometnom signalizacijom kao javno parkiralište.

Članak 83.

 Uvjeti korištenja javnih parkirališta uređuju se sukladno zakonu kojim se uređuje komunalno gospodarstvo.

Članak 84.

 Uvjeti korištenja nerazvrstanih cesta na području grada Šibenika uređuju se sukladno zakonu kojim se uređuju ceste te općem aktu Grada kojim se uređuju nerazvrstane ceste.

Članak 85.

 Odredbe ove Odluke u dijelu kojim se propisuje komunalni red i mjere za njegovo provođenje na odgovarajući se način primjenjuju na javna parkirališta, nerazvrstane ceste i druge površine javne namjene za parkiranje vozila.

**V. ODRŽAVANJE ČISTOĆE I ČUVANJE POVRŠINA JAVNE NAMJENE**

Članak 86.

Pod održavanjem čistoće površina javne namjene, u smislu ove Odluke, smatra se:

* ručno i strojno pometanje,
* strojno i ručno pranje,
* čišćenje odvodnih kanala i slivnika,
* postavljanje, pražnjenje, čišćenje i održavanje košarica za otpad,
* uklanjanje s javnih površina svih vrsta glomaznog otpada,
* odvoz skupljenog otpada s javnih površina na odlagalište.

Otpadni građevni materijal, zemlja, granje od podrezivanja i sl. ne smatra se glomaznim otpadom u smislu ove Odluke.

Članak 87.

 Održavanje čistoće površina javne namjene osigurava Grad.

Čišćenje površina javne namjene obavlja „Zeleni grad Šibenik“ d.o.o. Stjepana Radića 100, Šibenik) (u daljnjem tekstu: Zeleni grad) temeljem Programa održavanja komunalne infrastrukture kojeg donosi Gradsko vijeće i Operativnog programa održavanja čistoće površina javne namjene kojeg donosi Zeleni grad.

Operativnim programom iz stavka 2. ovoga članka utvrđuje se opseg, vrijeme, tehnologija, intenzitet i ostali uvjeti čišćenja površina javne namjene.

Čišćenje odvodnih kanala i slivnika obavlja „Vodovod i odvodnja“ d.o.o. Šibenik, Kralja Zvonimira 50, Šibenik.

Članak 88.

Standard održavanja čistoće površina javne namjene određuje Grad.

Izvanredno čišćenje površine javne namjene određuje Gradonačelnik ako su zbog vremenskih nepogoda, više sile ili drugih razloga javne površine prekomjerno onečišćene.

Članak 89.

Redovito i izvanredno čišćenje javnih parkirališta za čije se korištenje plaća naknada osigurava pravna ili fizička osoba koja upravlja javnim parkiralištem.

Članak 90.

Pravna ili fizička osoba obrtnik koja obavlja djelatnost zbog koje dolazi do onečišćenja površine javne namjene, dužna je istu redovito čistiti ili osigurati njeno čišćenje.

Član 91.

 Izvođač građevinskih i drugih radova obvezan je poduzeti mjere sprječavanja onečišćavanja površine javne namjene a osobito:

* čistiti, odnosno osigurati čišćenje površina javne namjene oko gradilišta od svih vrsta građevinskog i drugih materijala, blata i slično, a taloženje kojih je na površinama javne namjene posljedica izvođenja radova,
* brinuti se za čišćenje javne površine pred gradilištem dokle god stiže širenje prašine ili ostale prljavštine sa gradilišta,
* brinuti se za sprječavanje širenja prašine (polijevanjem ili sličnim preventivnim mjerama),
* čistiti vozila prije polaska sa gradilišta tako da s njih ne pada blato ili drugi otpaci na javnu površinu,
* u roku od 1 dana nakon završetka radova i očistiti gradilište,
* čistiti ulične slivnike u neposrednoj blizini gradilišta,
* deponirati građevinski i drugi materijal tako da ne ometa promet, slobodno oticanje oborinskih voda i da se materijal ne raznosi po javnoj površini,
* držati skelu i zaštitno građevinsko platno u urednom i ispravnom stanju.

Članak 92.

 Pravna ili fizička osoba koja se bavi transportnim, trgovačkim, građevinskim i drugim djelatnostima, te cestovni prijevoznici obvezni su prilikom prijevoza spriječiti rasipanje materijala i širenje prašine ili neugodnog mirisa po javnim površinama.

 Pravne ili fizičke osobe koje obavljaju komunalnu djelatnost održavanja čistoće i odlaganja komunalnog otpada dužni su održavati svoja vozila i ostalu opremu (posude za otpad i ostalo), te odlagališta kućnog i glomaznog otpada u čistom i urednom stanju.

 Prilikom prijevoza materijala u kojem ima tekućine, obvezni su brinuti se da se tekućina ne cijedi ili na drugi način ne rasipa.

 U slučaju onečišćenja javne površine u tijeku prijevoza prijevoznik je obvezan odmah poduzeti mjere da se stvorena nečistoća odstrani.

 Prilikom zaustavljanja vozila na javnoj površini zbog utovara ili istovara, vozač je obvezan ugasiti motor vozila, osim vozila čiji uređaji za utovar i istovar rade izravno preko motora.

Članak 93.

 Na javnim površinama ne smije se ostavljati niti bacati bilo kakav otpad ili ih na drugi način onečišćavati, a posebno se zabranjuje:

* odlaganje građevinskog materijala, te građevinskog ili drugog otpada bez odobrenja,
* izlagati slike, knjige, rabljene stvari, cvijeće, poljoprivredne i druge proizvode bez odobrenja Grada,
* postavljati glazbene uređaje, uređaje za reprodukciju zvuka te uređaje za razglas i pojačanje zvuka bez odobrenja Grada,
* ostavljanje predmeta, naprava i strojeva koje mogu ozlijediti ili uprljati prolaznike,
* bacanje papira, ostataka jela, opušaka, razne ambalaže, praznih kutija cigareta i slično,
* uništavanje ili oštećivanje košarica za otpad postavljenih na javnim mjestima te bacanje kućnog otpada u te košarice,
* istovar ili smještaj otpada izvan utvrđenih odlagališta ili posuda za otpad,
* oštećivanje ili premještanje posuda za otpad te bacanje u posude otpadnog građevinskog materijala, zemlje, trave i granja,
* popravljanje, pranje i čišćenje motornih vozila i brodica,
* ispuštanje otpadnih tekućina bilo koje vrste,
* spaljivanje otpada,
* ostavljati vozila bez registarskih tablica odnosno neregistrirana vozila, te vozila koja su tehnički neispravna u smislu da su karambolirana ili iz njih cure maziva i druge tekućine,
* u javnu kanalizaciju, ulične slivnike, cestovne jarke i sanitarne čvorove bacati i ispuštati otpadna ulja, naftu i sl. te izvršavati bilo koje druge radnje koje mogu izazvati mehaničko začepljenje ili oštećenje tih objekata,
* prilikom pranja stambenih, poslovnih i dvorišnih prostora otpadne vode ispuštati na javne površine,
* popravljati motorna vozila (osim u opravdanim slučajevima) te obavljati druge obrtničke radove,
* prati osobe, životinje i motorna vozila ili ostale predmete na uređajima i objektima za javnu vodoopskrbu,
* pljuvati ili obavljati nuždu,
* bacati reklamne letke bez odobrenja Odjela,
* obavljati bilo kakve druge radnje kojima se onečišćuje ili oštećuje površina javne namjene.

Članak 94.

Zabranjeno je ispuštanje kondenzirane vode iz klima uređaja na javnu površinu.

Članak 95.

Ako investitor ili izvoditelj građevinskih radova prilikom izgradnje novih i rekonstrukcije postojećih objekata te postavljanja naprave, uređaja i instalacija, uništi ili ošteti postojeću zelenu površinu, obvezan je nadoknaditi puni iznos troškova za vraćanje oštećene i uništene zelene površine u prvobitno stanje.

Otklanjanje svih oštećenja i ponovno uređenje zelene površine obavlja Odjel na teret osobe iz stavka 1. ovoga članka.

Članak 96.

Osoba koja namjerno ili iz nepažnje počini štetu na javnoj i zelenoj površini obvezna je počinjenu štetu nadoknaditi.

Članak 97.

Na javnoj zelenoj površini namijenjenoj široj upotrebi na vidnom mjestu mora biti istaknuta ploča koja sadrži odredbe o održavanju reda, čistoće, zaštite i ostalom.

1. **Održavanje javnih zahoda**

Članak 98.

 Održavanje javnih zahoda na području Grada obavlja pravna ili fizička osoba kojoj su povjereni poslovi održavanja čistoće.

1. **Posebne mjere čuvanja javnih površina**

Članak 99.

 Korisnik športskih, dječjih i rekreacijskih objekata, zabavnih parkova i igrališta, organizator javnih skupova i zakupnik javnih površina dužni su čistiti ili osiguravati čišćenje prostora koji služe tim objektima, tako da ti prostori budu očišćeni u roku 24 sata po završetku skupa, odnosno odmah nakon završetka radnog vremena tih objekata.

Članak 100.

 Na javnim površinama pravna ili fizička osoba kojoj je povjereno obavljanje komunalne djelatnosti čišćenja javnih prostora postavlja košarice i druge naprave za otpad, koje moraju biti izrađene od prikladnog materijala, estetski oblikovane, održavane i čišćene, te postavljene na prikladnim mjestima i dostatnog kapaciteta.

Zabranjeno je postavljanje košarica za otpad na stup na kojem se nalazi prometni znak, uređaj javne rasvjete, stup za isticanje zastave, drveće te na drugim mjestima na kojima nagrđuju izgled okoliša ili ometaju promet.

Članak 101.

 Pravna ili fizička osoba kojoj su povjereni poslovi obavljanja djelatnosti odvodnje, dužni su redovito održavati i čistiti sustav odvodnje radi osiguranja od plavljenja javnih površina.

Članak 102.

 Radi sigurnosti prolaznika i prometa svi otvori na ulicama, pločnicima, trgovima, parkovima, dvorištima i sličnim mjestima moraju biti u ispravnom stanju.

 Pod otvorima iz prethodnog stavka smatraju se otvori za vodovod i odvodnju, električne i telefonske instalacije i ostale podzemne produktovode i vodove, komunikacijsku i elektroničku infrastrukturu.

O održavanju otvora iz stavka 1. i 2. ovog članka brinu se trgovačka društva koja te otvore koriste.

1. **Prikupljanje, odvoz i postupanje sa prikupljenim komunalnim otpadom**

Članak 103.

Pod komunalnim otpadom, u smislu ove Odluke, razumijeva se miješani komunalni otpad, biorazgradivi komunalni otpad te krupni (glomazni) otpad koji nastaje u kućanstvu (kućanski aparati, pokućstvo, sanitarni uređaji i slično).

Članak 104.

Na području Grada javnu uslugu prikupljanja komunalnog otpada pruža „Zeleni grad Šibenik“ d.o.o. sukladno zakonu kojim se uređuje održivo gospodarenje otpadom, podzakonskom aktu kojim se uređuje gospodarenje komunalnim otpadom, općem aktu Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada te općem aktu Grada o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada.

Članak 105.

Korisnik javne usluge prikupljanja komunalnog otpada (u daljnjem tekstu: Korisnik) je pravna ili fizička osoba koja je vlasnik nekretnine, odnosno posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na korisnika i o tome obavijestio „Zeleni grad Šibenik“ .

Korisnik je obvezan:

* koristiti javnu uslugu prikupljanja komunalnog otpada i predati komunalni otpad „Zelenom gradu Šibenik“ d.o.o. na području na kojem se nalazi nekretnina Korisnika,
* pribaviti spremnik i osigurati o svome trošku propisni smještaj spremnika za komunalni otpad,
* odlagati komunalni otpad isključivo u odgovarajuće spremnike za otpad, na za to predviđena mjesta, sukladno vrsti otpada i namjeni spremnika, poštujući pritom pravila o odvojenom prikupljanju različite vrste komunalnog otpada te pravila sustava prikupljanja komunalnog otpada iz općeg akta Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada,
* iz komunalnog otpada izdvojiti papir, staklo, plastiku, metal i drugi korisni otpad (u daljnjem tekstu: reciklabilni otpad),
* predavati reciklabilni otpad, problematični otpad i krupni (glomazni) otpad odvojeno od ostalog komunalnog otpada te u svemu postupati s komunalnim otpadom na način određen zakonom kojim se uređuje održivo gospodarenje otpadom, podzakonskim aktu kojim se uređuje gospodarenje komunalnim otpadom i općim aktom Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Šibenika te ovom Odlukom.

Članak 106.

„Zeleni grad Šibenik“ d.o.o. je obvezno:

* pružati javnu uslugu prikupljanja komunalnog otpada u skladu s utvrđenim rasporedom te primjenjivim standardima propisanim za obavljanje djelatnosti,
* upoznati Korisnike sa Programom odvoza otpada,
* osigurati Korisniku odgovarajući spremnik za komunalni otpad (u daljnjem tekstu: spremnik),
* označiti spremnik oznakom,
* preuzeti sadržaj spremnika od Korisnika,
* redovito odvoziti komunalni otpad na način utvrđen Programom odvoza otpada,
* odgovarati za sigurnost, redovitost i kvalitetu javne usluge prikupljanja komunalnog otpada,
* prilikom pružanja javne usluge prikupljanja komunalnog otpada poduzimati mjere zaštite površina javne namjene, higijenske i sanitarne mjere te pridržavati se propisa o održivom gospodarenju otpadom i zaštiti okoliša te u svemu postupati s komunalnom otpadom u skladu sa zakonom kojim se uređuje održivo gospodarenje otpadom, podzakonskim aktom kojim se uređuje gospodarenje komunalnim otpadom te općim aktom Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada te ovom Odlukom.

Članak 107.

Spremnici se moraju postaviti i označiti u svemu sukladno općem aktu Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada.

Mjesto za postavljanje spremnika na površini javne namjene određuje Upravni odjel Grada za komunalnu djelatnost sukladno odredbama općeg akta Grada kojim se propisuju uvjeti za postavljanje predmeta i privremenih objekata.

Mjesto na kojem se postavlja spremnik na površini javne namjene mora se označiti bojom ili na drugi način označiti.

Spremnici na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada.

Članak 108.

U spremnike za miješani komunalni otpad zabranjeno je odlagati otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad.

U spremnike za miješani komunalni otpad zabranjeno je odlagati opasni i tehnološki otpad, otpadni građevinski materijal, otpad iz klaonica, ugostiteljskih objekata, mesnica, ribarnica, leševe životinja, akumulatore, auto gume, električne baterije, granje, otpad iz vrta, žar te tekuće i polu tekuće tvari.

Korisniku koji je pravna ili fizička osoba - obrtnik zabranjeno je odlagati ambalažni otpad u i pored spremnika.

Nije dozvoljeno odlagati otpad izvan spremnika ili u količinama koje premašuju volumen dodijeljenog spremnika.

Članak 109.

 Zabranjeno je odlaganje ili bacanje bilo kakvog otpada izvan mjesta koja su u tu svrhu predviđena, a posebno se zabranjuje odlaganje na ili uz javne prometne površine.

Zabranjeno je oštećivati spremnike, po njima crtati i/ili pisati te ih premještati s obilježenog mjesta.

Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.

Članak 110.

Radnici koji skupljaju i odvoze otpad dužni su rukovati s otpadom na način da se isti ne rasipa po javnoj površini.

Zabranjeno je prebiranje i prekapanje po otpadu u kontejnerima, kao i odnošenje i rasipanje otpada.

1. **Uklanjanje snijega i leda**

Članak 111.

Uklanjanje snijega i leda s površine javne namjene obavlja trgovačko društvo u čijoj su nadležnosti poslovi održavanja čistoće, izuzev s površina javne namjene za koje je ovom Odlukom drugačije određeno.

Članak 112.

Snijeg se s površine javne namjene počinje uklanjati kada napadne 5 cm, a ako pada duže vrijeme mora se uklanjati i više puta.

Led se s površine javne namjene uklanja čim nastane.

Članak 113.

Dio nogostupa koji se nalazi ispred stambenog ili poslovnog objekta dužan je čistiti od leda i snijega vlasnik ili korisnik tog objekta, na način da se uklanjanjem ili posipanjem solju ili pijeskom osigura siguran i nesmetan prolaz pješaka.

Uklanjanje snijega i leda s kolodvora, javnih parkirališta na kojima se plaća naknada, tržnica na malo, športskih objekata, taxi stajališta i sličnih prostora, obveza je pravnih i fizičkih osoba koje koriste taj prostor za obavljanje djelatnosti.

O uklanjanju snijega i leda s nogostupa uz privremeni objekt dužan je brinuti se vlasnik odnosno korisnik privremenog objekta.

Članak 114.

 Radi sprječavanja nastanka leda i sprječavanja klizanja površine javne namjene moraju se posipati odgovarajućim materijalom.

Pravna ili fizička osoba koja obavlja uklanjanje snijega i leda s površine javne namjene dužna je osigurati da se materijal kojim je posipana površina javne namjene ukloni u roku od pet dana od otapanja snijega ili leda.

 Za vrijeme drugih vremenskih nepogoda, posebno, posebno obilnih kiša, odmah, čim to mogućnosti dozvoljavaju, moraju se popraviti te očistiti i dovesti u ispravno stanje šahtovi, slivnici, kao i druge naprave na javnim prometnim površinama kao i odvesti nataložen materijal, polomljene grane i slično.

1. **Uklanjanje protupravno postavljenih predmeta**

Članak 115.

Predmeti (kiosci, pokretne naprave, razglasni uređaji, štandovi, štekati, prikolice, brodovi, bez obzira na veličinu, reklame, ploče, table, natpisi, putokazi, stupići, skele, dizalice, građevinska ili druga kolica i tome slično) postavljeni na površine javne namjene te na površine i objekte u vlasništvu drugih fizičkih i pravnih osoba suprotno odredbama ove odluke moraju se odmah ukloniti.

Vlasniku, odnosno korisniku protupravno postavljenog predmeta, komunalni redar naredit će rješenjem, njegovo uklanjanje.

Ako vlasnik, odnosno korisnik, u određenom roku ne postupi po rješenju iz stavka 2. ovog članka, izvršenje rješenja putem treće osobe provest će se na odgovornost i trošak vlasnika, odnosno korisnika.

Protupravno postavljeni predmeti nepoznatog počinitelja uklonit će se sukladno odgovarajućim propisima.

U troškove uklanjanja uračunavaju se i troškovi premještanja, čuvanja, a po potrebi i uništavanja.

U slučajevima hitnih intervencija u kojima je potrebno ukloniti predmete i vozila bez prethodno provedenog upravnog postupka, na iste će se ostaviti obavijest o potrebi hitnog uklanjanja te će se, ukoliko vlasnik ne postupi po nalogu iz obavijesti, ukloniti na trošak i odgovornost vlasnika.

Članak 116.

 Uklonjeni predmeti iz prethodnog članka ove odluke odlažu se u određene prostore.

 Komunalni redar obavijestit će vlasnika, odnosno korisnika, o mjestu odlaganja predmeta i roku za njegovo preuzimanje.

Ako vlasnik, odnosno korisnik, ne preuzme predmet u roku od 30 dana od dana dostave obavijesti iz prethodnog stavka ovog članka, predmet se smatra napuštenim.

 Odluku o postupanju s predmetima iz prethodnih stavaka ovog članka donosi gradonačelnik.

Članak 117.

 Na javnim površinama zabranjeno je ostavljati neispravna, oštećena, neregistrirana i napuštena vozila.

Neregistrirana, neispravna ili napuštena vozila moraju se ukloniti sa javne površine.

Uklanjanje vozila iz stavka 2. ovoga članka naredit će vlasniku komunalni redar rješenjem.

Ako vlasnik ne ukloni vozilo u ostavljenom roku uklonit će se na trošak vlasnika.

Vlasnik vozila dužan je preuzeti svoje vozilo u roku od 30 dana od dana uklanjanja uz podmirenje nastalih troškova.

Ako se vozilo ne preuzme u naprijed navedenom roku, odnosno ako se u provedenom postupku ne utvrdi njegov vlasnik, prodat će se javnom licitacijom radi podmirenja troškova odvoza, čuvanja i prodaje, a može se i uništiti.

**VI. MJERE ZA PROVOĐENJE KOMUNALNOG REDA**

Članak 118.

Nadzor nad provedbom ove Odluke provodi komunalno redarstvo.

Poslove komunalnog redarstva obavljaju komunalni redari.

Komunalni redar u obavljanju službene dužnosti nosi službenu odoru i ima službenu iskaznicu.

Članak 119.

 Pravna osoba, fizička osoba obrtnik i druga fizička osoba dužne su komunalnom redaru u provedbi njegovih ovlasti omogućiti nesmetano obavljanje nadzora i pristup do mjesta postupanja.

 Komunalni redar ovlašten je zatražiti pomoć policije ako se prilikom izvršenja pruži otpor ili se otpor osnovano očekuje.

 Ako pravna osoba, fizička osoba obrtnik i druga fizička osoba ne dopušta pristup do mjesta postupanja radi utvrđivanja činjeničnog stanja, komunalni redar je ovlašten zatražiti nalog suda radi pristupa nekretnini u svrhu utvrđivanja činjenica.

Članak 120.

U provedbi nadzora nad ovom Odlukom komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora.

U provedbi nadzora nad provedbom ove odluke komunalni redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom odlukom odnosno druge mjere propisane zakonom.

Ako pravna osoba, fizička osoba obrtnik i druga fizička osoba ne postupi po rješenju komunalnog redara, izvršenje rješenja putem treće osobe provest će se na njihovu odgovornost i trošak.

Komunalni redar predlaže izdavanje obveznog prekršajnog naloga.

Optužni prijedlog za prekršaj propisan ovom odlukom i zakonom kojim se uređuje komunalno gospodarstvo koji u nadzoru utvrdi komunalni redar podnosi upravno tijelo.

Komunalni redar može naplatiti novčanu kaznu na mjestu počinjenja prekršaja od počinitelja.

**VII. PREKRŠAJNE ODREDBE**

Članak 121.

 Novčanom kaznom u iznosu od 10.000,00 kuna kaznit će se za prekršaj pravna osoba koja obavlja komunalnu djelatnost i druga pravna osoba, ako:

1. ne održava u stanju funkcionalne sposobnosti klupe, košarice za otpad, opremu dječjih igrališta, stajališta javnog gradskog prijevoza, fontane, vodoskoke, spomenike i skulpture, orijentacijske planove grada i druge slične predmete ili objekte koji predstavljaju urbanu opremu (članak 25. stavak 1. Odluke),
2. ne održava u stanju funkcionalne sposobnosti javne telefonske govornice i poštanske sandučiće ( članak 27. Odluke),
3. ne održava u stanju funkcionalne sposobnosti javne vodoskoke, javne fontane i slično (članak 28. Odluke),
4. ne održava javne nužnike u odgovarajućim higijensko- tehničkim uvjetima i stanju funkcionalne sposobnosti (članak 30. Odluke),
5. ne održava protupožarne hidrante i hidrante za pranje i zalijevanje površina javne namjene (članak 31. Odluke)
6. ne održava objekte i uređaje javne rasvjete u stanju funkcionalne sposobnosti (članak 32. stavak 1. Odluke),
7. ne održava javne zelene površine tako da bi iste služile svrsi kojoj su namijenjene ( članak 36. Odluke), odnosno ne obavlja radnje predviđene člankom 40. Odluke,
8. ne održava obalni pojas uređenih plaža i zelenih površina (članak 47. stavak 2. Odluke),
9. baca otpad i razne druge predmete u more i na morsku obalu ( članak 47. stavak 4. Odluke),
10. ne poduzima potrebne mjere u cilju zaštite morske obale, mora i vodotoka (članak 47. stavak 5. Odluke),
11. ne održava u urednom i ispravnom stanju rekreacijske površine, športska i dječja igrališta i ostale športske objekte (članak 49. Odluke),
12. ne održava u urednom i ispravnom stanju kolodvorske zgrade, otvorene čekaonice, sanitarne uređaje, klupe i ostale predmete, nasade i pred prostore pred kolodvorom i čekaonicama željezničkog, autobusnog i pomorskog prometa (članak 50. stavak 1. i 2. Odluke),
13. na autobusnim stajalištima i brodskim pristaništima ne istakne izvod iz važećeg reda vožnje ( članak 51. stavak 2. Odluke),
14. prostor javnih tržnica na malo na kojima se obavlja promet poljoprivrednim i drugim proizvodima ne održava u čistom i urednom stanju ( članak 52. stavak 2. i 5. Odluke),
15. na prostoru javnih tržnica nije na prikladnom mjestu istaknula Tržni red (članak 52. stavak 3. Odluke),
16. na prostoru izvan tržnog prostora prodaje ili izlaže poljoprivrednu i drugu robu, a posebno ribu ( članak 53. stavak 1. Odluke),
17. ne održava u stanju funkcionalne sposobnosti javna parkirališta (članak 82. stavak 2. Odluke),
18. ne čisti površine javne namjene sukladno Operativnom programu održavanja čistoće površina javne namjene (članak 87. stavak 1. i 2. Odluke),
19. ne čisti odvodne kanale i slivnike (članak 87. stavak 4. i članak 101. Odluke),
20. ne održava svoja vozila i ostalu opremu (posude za otpad i ostalo) u čistom i urednom stanju ( članak 92. stavak 2. Odluke),
21. redovito ne održava i čisti sustav odvodnje radi osiguranja od plavljenja javnih površina ( članak 101. Odluke),
22. ne održava otvore ( vodovoda i odvodnje, električnih i telefonskih instalacija i ostalih podzemnih produktovoda i vodova, komunikacijske i elektroničke infrastrukture) na ulicama, pločnicima, trgovima, parkovima, dvorištima i sličnim mjestima u ispravnom stanju ( članak 102. Odluke),
23. kao korisnik javne usluge prikupljanja komunalnog otpada postupa suprotno odredbama članka 105. ove Odluke,
24. ne pruža javnu uslugu prikupljanja komunalnog otpada u skladu s utvrđenim rasporedom te primjenjivim standardima propisanim za obavljanje djelatnosti ( članak 106. stavak 1. alineja 1. Odluke)
25. ne osigura Korisniku odgovarajući spremnik i ne označi ga oznakom (članak 106. stavak 1. alineja 3. i 4. Odluke),
26. prilikom pružanja javne usluge prikupljanja komunalnog otpada ne poduzima mjere zaštite površina javne namjene, higijenske i sanitarne mjere te se ne pridržava propisa o održivom gospodarenju otpadom i zaštiti okoliša (članak 106. stavak 1. podstavak 8. Odluke),
27. spremnike smjesti izvan odobrenih mjesta (članak 107. Odluke),
28. snijeg i led ne ukloni s površine javne namjene ili ga nepravovremeno ukloni (članak 111. Odluke),
29. u roku od pet dana ne ukloni materijal kojim je posipana zaleđena površina javne namjene (članak 114. stavak 2. Odluke).

Novčanom kaznom u iznosu od 2.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

Članak 122.

Novčanom kaznom u iznosu od 5.000,00 kuna kaznit će se za prekršaj pravna osoba ako:

1. predmete iz članka 5. stavka 2. Odluke ne postavi sukladno općem aktu Grada kojim se određuju uvjeti za postavljanje predmeta i privremenih objekata ( članak 8. i 58. Odluke),
2. šara, crta ili na drugi način prlja ili nagrđuje vanjske dijelove zgrade (članak 12. Odluke),
3. neovlašteno postavi ili naruči postavljanje plakata, oglasa, transparenata, obavijesti, proglasa, osmrtnica i promidžbenog materijala na nekretninama u vlasništvu Grada određenim općim aktom kojim se propisuje davanje na korištenje javnih površina i drugih nekretnina, privremenih objekata te reklamnih i oglasnih predmeta (članak 18. stavak 1. Odluke),
4. postavi ili naruči postavljanje plakata, oglasa i promidžbenog materijala na zabranjenim mjestima (članak 18. stavak 2. Odluke),
5. ošteti rasvjetna tijela i uređaje javne rasvjete (članak 33. stavak 1. Odluke),
6. bez odobrenja koristi uređaje javne rasvjete za postavljanje predmeta čija je svrha oglašavanje i isticanje reklamnih poruka (članak 33. stavak 2. Odluke),
7. urbanu opremu iz članka 25. stavka 1. Odluke postavi na javnu površinu bez odobrenja nadležnog upravnog odjela ( članak 25. stavak 2. Odluke),
8. urbanu opremu iz članka 25. stavak 1 Odluke uništi, ošteti ili je uprlja ili nagrdi (članak 25. stavak 3. Odluke),
9. kao investitor, kod izgradnje novih stambenih, gospodarskih i ostalih objekata ne uredi pripadajući okoliš neovisno o uporabnoj dozvoli (članak 35. stavak 2. Odluke),
10. bez odobrenja upravnog odjela Grada za gospodarenje gradskom imovinom obavlja bilo kakve radove na javnim zelenim površinama, osim održavanja tih površina ( članak 36. stavak 2. Odluke),
11. prilikom radova na površinama na kojima postoje pojedinačna stabla ne zaštiti ista od oštećenja ( članak 38. stavak 1. Odluke),
12. bez odobrenja upravnog odjela Grada za gospodarenje gradskom imovinom unutar javne zelene površine postavlja električne, telefonske, vodovodne, kanalizacijske i plinske vodove, odnosno ako ne uspostavi prvobitno stanje javne zelene površine u određenom roku nakon izvođenja tih radova (članak 39. stavci 1. i 2. Odluke),
13. obavlja jednu ili više od navedenih zabranjenih radnji na javnim zelenim površinama (članak 41. Odluke ),
14. brodice i ostala plovila održava i ostavlja na javnim površinama, plažama, na zelenim i ostalim površinama uz plaže (članak 48. Odluke),
15. u naseljenim područjima Grada drži domaće životinje i druge životinje, osim kućnih ljubimaca (članak 55. stavak 1. Odluke),
16. na područjima Grada u kojima je to dopušteno, drži životinje smještene bliže od 30 metara od najbližeg stambenog objekta,okupljališta stanovnika ili poslovnog ili drugog javnog objekta ( članak 55. stavak 2. Odluke),
17. bez odobrenja upravnog odjela Grada za gospodarenje gradskom imovinom na površini javne namjene iskrcava, smješta i ukrcava građevinski materijal, podiže skele i obavlja slične radove u građevinske svrhe (članak 60. stavak 1. Odluke),
18. površinu javne namjene u ostavljenom roku ne dovede u prvobitno stanje (članak 60. stavak 4. Odluke),
19. kod izvođenja radova iz članka 60. ove Odluke: ne osigura prolaz za pješake i prohodnost kolnika, ako zauzeti dio javne površine ne ogradi urednom ogradom, a noću propisno ne osvijetli, građevinski materijal ne drži složenim i tako sprječava oticanje oborinskih voda (članak 61. Odluke),
20. kod izvođenja radova iz članka 60. ove Odluke: ne osigura da se zemlja ne rasipa, rastresiti materijal ne drži u ogradama, ne osigura i zaštiti pješački promet ispod skele od propadanja materijala, ne osigura vodoravnu i okomitu zaštitu pročelja (članak 62. stavak. 1.,2. i 3. Odluke),
21. za iskrcaj drva koristi javnu površinu na način da istu oštećuje, da ometa promet ili drva složi na način da se ista urušavaju, te ih ne ukloni najkasnije u roku od dva dana a površinu javne namjene ne očisti od piljevine i drugih otpadaka (članak 63. Odluke),
22. otpadni materijal ne ukloni u roku od 24 sata od postavljanja (članak 64. stavak 2. Odluke),
23. Otpadni materijal odlaže uz drveće ili na odlagalište za kućni otpad (članak 64. stavak 3. Odluke),
24. Ako na zahtjev komunalnog redara ne preda dokaz o predaji građevinskog otpadnog materijala osobi ovlaštenoj za gospodarenje tom vrstom otpada (članak 64. Stavak. 4, odluke )
25. ukrcaj i iskrcaj robe obavlja na način da oštećuje javnu površinu ili ometa promet ( članak 65. stavak 2. i 3.. Odluke),
26. kao organizator javne priredbe ili skupa u roku od 24 sata po završetku javne priredbe, odnosno skupa, ne očisti površinu javne namjene (članak 66. Odluke),
27. na otvorenim prostorima kojima upravlja Grad prodaje proizvode koji su zabranjeni rješenjem nadležnog inspektora ( članak 67. stavak 3.),
28. uništava ili oštećuje javnu površinu kao i objekte i uređaje koji su na njoj postavljeni ili su njen sastavni dio, ili iste neovlašteno koristi (članak 70. stavak 3. i 4. Odluke),
29. ako izvodi radove bez odobrenja nadležnog upravnog tijela za gospodarenje gradskom imovinom (članak 70. Stavak 5. Odluke )
30. ne čisti javna parkirališta ( članak 89. Odluke),
31. redovito ne čisti dio površine javne namjene koji se onečišćuje obavljanjem njene djelatnosti uz površinu javne namjene (članak 90. Odluke),
32. kao izvođač građevinskih i drugih radova nije poduzela jednu ili više mjere sprječavanja onečišćavanja površine javne namjene opisane u članku 91. ove Odluke,
33. kao osoba koja se bavi transportnim, trgovačkim, građevinskim i drugim djelatnostima, te cestovnim prijevozom ne spriječi rasipanje materijala, širenje prašine ili neugodnog mirisa, te cijeđenja tekućine po javnim površinama, a u slučaju onečišćenja ako nije poduzeo mjere da se stvorena nečistoća odstrani ( članak 92. stavak 1., 3. i 4. Odluke),
34. u spremnike za miješani komunalni otpad odlaže otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad (članak 108. stavak 1. Odluke*)*,
35. u spremnike za miješani komunalni otpad odlaže opasni i tehnološki otpad, otpadni građevinski materijal, otpad iz klaonica, ugostiteljskih objekata, mesnica, ribarnica, leševe životinja, akumulatore, auto gume, električne baterije, granje otpad iz vrta, žar, te tekuće i polu tekuće tvari (članak 108. stavak 2. Odluke),
36. odlaže ambalažni otpad u spremnik ili pored spremnika (članak 108. stavak 3. Odluke),
37. odlaže otpad izvan spremnika ili u količinama koje premašuju volumen dodijeljenog spremnika (članak 108. stavak 4. Odluke).
38. baca otpad na ili uz javne prometne površine, te izvan mjesta koja su u tu svrhu predviđena ( članak 109. stavak 1. Odluke).
39. ako ne ukloni protupravno postavljene predmete sa javnih površina (članak 115. Odluke)

Novčanom kaznom u iznosu od 1.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

Članak 123.

Novčanom kaznom u iznosu od 5.000,00 kuna kaznit će se za prekršaj pravna osoba ako:

1. predmete iz članka 5. stavka 2. ove Odluke ne održava urednima, čistima i u stanju funkcionalne sposobnosti (članak 5. stavak 3. Odluke),
2. vanjske uređaje i opremu izvan gabarita zgrade ne postavi tako da ne ometa pješački promet i preglednost u cestovnom prometu (članak 11. stavak 6. Odluke),
3. izlog u poslovnom prostoru ne održava urednim i čistim te ga ne osvijetli i primjereno dekorira (članak 22. stavak 1. Odluke),
4. uništava, oštećuje ili onečišćuje rasvjetne stupove i rasvjetna tijela (članak 33. stavak. 1. Odluke,
5. na površini javne namjene postavi posudu s ukrasnim biljem bez odobrenja upravnog odjela Grada za gospodarenje gradskom imovinom ( članak 59. stavak 1. Odluke),
6. ne osigura kretanje pješaka ako su javno prometne površine zauzete (članak 73. stavak 1. Odluke),
7. uskladišti robu ili odloži ambalažu u okolini zauzete javno-prometne površine (članak 73. stavak 2. Odluke),
8. bez posebnog odobrenja prometuje starom gradskom jezgrom (članak 74. stavak 1. Odluke),
9. postavlja skelu i koristi javnu površinu bez odobrenja upravnog odjela Grada za gospodarenje gradskom imovinom ( članak 78. stavak 2. Odluke),
10. ne stavlja komunalni otpad i miješani komunalni otpad iz svojih prostora na za to određena mjesta- kante, podzemne ili nadzemne kontejnere i sl. (članak 80. Odluke),
11. postavi košaricu za otpad na stup prometnog znaka, uređaj javne rasvjete, stup za isticanje zastave, drveće te na drugo mjesto nakojima senagrđuje okoliš ili ometa promet ( članak 100. stavak 2. Odluke).
12. ne čisti dio nogostupa koji se nalazi ispred njenog stambenog ili poslovnog objekta na način da se uklanjanjem ili posipanjem solju ili pijeskom osigura siguran i nesmetan prolaz pješaka ( članak 113. stavak 1. Odluke),
13. ne uklanja snijeg i led s kolodvora, javnih parkirališta na kojima se plaća naknada, tržnica na malo, športskih objekata, taxi stajališta i sličnih prostora kojih je vlasnik ili korisnik ( članak 113. stavak 2. Odluke),
14. ne uklanja snijeg i led s nogostupa uz privremeni objekt kojeg je vlasnik ili korisnik ( članak 113. stavak 3. Odluke),
15. onemogući komunalnom redaru nesmetano obavljanje nadzora i pristup do mjesta postupanja ( članak 119. stavak 1. Odluke),
16. ne postupi po nalogu komunalnog redara (članak 120. Odluke).

Novčanom kaznom u iznosu od 3.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

Članak 124.

Novčanom kaznom u iznosu od 2.000,00 kuna kaznit će se za prekršaj pravna osoba ako:

1. na zgradu ili poslovni prostor, u svom vlasništvu ili suvlasništvu, ne postavi i održava pločicu s brojem zgrade (članak 10. stavak 4. i 5. Odluke),
2. vanjske dijelove zgrade ne održava ispravnim i urednim (članak 11. stavak 1. Odluke),
3. posudu s cvijećem izvan gabarita zgrade ne osigura od pada i ne spriječi izlijevanje vode na prolaznike prilikom zalijevanja cvijeća (članak 11. stavak 5. Odluke),
4. na prozorima, vratima, balkonima, ogradama i drugim dijelovima zgrada koji su okrenuti prema javnoj prometnoj površini vješa ili izlaže predmete koji nagrđuju vanjski izgled zgrade (članak 13. Odluke),
5. ne održava i ne uređuje okućnicu stambene zgrade, odnosno okoliš poslovnog prostora i građevinsko zemljište u cilju sprečavanja zakorovljenosti i obrastanja višegodišnjim korovom, uključujući i ogradu do površine javne namjene tako da ne ometa korištenje te površine (članak 14. stavci 1. i 2. Odluke),
6. na nekretninama vidljivim s površine javne namjene uskladištava i odlaže građevinski i drugi krupni otpad te razni materijal (drva, ugljen, otpadno drvo, željezo, lim i slično), (članak 14. stavak 3. Odluke),
7. ne podrezuje zelenilo na okućnici i građevinskom zemljištu koje svojim granama prelazi na javno prometnu površinu tako da ometa prolaz pješaka i vozila, preglednost prometa i prometne signalizacije i javne rasvjete (članak 14. stavak 4. Odluke),
8. vrt, voćnjak i drugu sličnu površinu ispred zgrade ne ogradi (članak 15. Odluke),
9. zastave, prigodne natpise i ukrase postavljene na zgradu i druga namjenska mjesta ne ukloni u roku od 24 sata nakon prestanka prigode radi koje su postavljeni (članak 21. Odluke),
10. redovito ne čisti i održava stakla na izlozima (članak 22. stavak 3. Odluke),
11. u izlogu ističe oglase i obavijesti na način da ih lijepi na staklo (članak 22. stavak 4. Odluke),
12. Izlog, vidljiv sa javne površine, ne drži osvjetljenim čitavu noć (članak 23. stavak 1 Odluke),
13. ne dekorira Izlog u dane blagdana i gradskih manifestacija (članak 23. stavak 2. Odluke),
14. vješa robu i ostale predmete, koji su predmet prodaje u poslovnoj prostoriji, na vrata, prozore, okvire i na pročelja zgrade gdje se poslovna prostorija nalazi (članak 24. stavak 1. Odluke),
15. izlog poslovnog prostora, koji se ne koristi, ne prekrije prikladnim materijalom (članak 24. stavak 2. Odluke),
16. ako po nalogu nadležnog upravnog tijela Grada za komunalne djelatnosti ne ukloni sa zelene površine osušeno ili bolesno stablo, odnosno granje koje smeta prometu, zaklanja javnu rasvjetu javnih površina, naslanja se na električne ili telefonske vodove…..(članak 43. stavak 1. Odluke )
17. ako kao vlasnik ili korisnik površine na kojoj se nalazilo stablo ne ukloni stablo ili granje koje su pale na javnu gradsku površinu i ukoliko ne nadoknadi štetu koja nastane padom stabla ili granja (članak 43. stavak 2. Odluke),
18. redovito ne uklanja korov i otpatke sa neobrađene zelene površine (članak 44. stavak 1. Odluke),
19. raslinje, voćke, ograde od ukrasne živice, posude sa ukrasnim zelenilom i slične ne održava, uređuje i orezuje tako da ne prelaze zamišljenu graničnu liniju javne površine, odnosno ne smetaju pješačkom ni kolnom prometu (članak 44. stavak 2. Odluke),
20. u dvorištima, vrtovima, voćnjacima i sličnim površinama, od 15. travnja do 30. studenog, drže predmete razne manjene koji svojim oblikom zadržavaju kišnicu i time stvaraju uvjete za razvoj ličinki komaraca ili iste ne zaštite na način da se onemogući zadržavanje vode u njima( članak 45. Odluke ),
21. ograđene zelene površine gospodarskih objekata hortikulturno ne održava, te ako se dvorišta stambenih i poslovnih objekata ne održavaju čistim, urednim i hortikulturno uređenim ( članak 46. stavak 1. i 2. Odluke),
22. ne održava i ne obnavlja posudu s ukrasnim biljem postavljenu uz odobrenje na površinu javne namjene (članak 59. stavak 2. Odluke),
23. ne obavijesti upravni odjel Grada za gospodarenje gradskom imovinom o završetku radova ( članak 60. stavak 3. Odluke ),
24. ako kao vlasnik ili ovlašteni korisnik zaustavi ili parkira vozilo na javnoj površini koja se koristi kao pješačka staza, pješačka zona, nogostup, trotoar, pješački prijelaz, stajalište za vozila javnog prijevoza putnika obilježena oznakama na kolniku ili postavljenim prometnim znakom i slično (članak 70. stavak 6. Odluke),
25. ako kao vlasnik ili korisnik na javnim površinama kampira (boravi preko dana ili noći) u vozilima, šatorima, kontejnerima i sličnim objektima (članka 70. stavak 7. Odluke),
26. ne skida korov sa zidova oko zgrada i drugih ograda u svom vlasništvu (članak 76. Odluke),
27. zaustavi ili parkira vozilo na nogostupu ili mjestu koje nije označeno prometnom signalizacijom kao javno parkiralište (članak 82. stavak 3. Odluke),
28. prilikom zaustavljanja vozila na javnoj površini zbog utovara i istovara ne ugasi motor, osim ako se utovar ili istovar rade izravno preko motora (članak 92. stavak 5. Odluke),
29. obavlja jednu ili više od navedenih zabranjenih radnji na javnim površinama (članak 93. Odluke ),
30. iz uređaja za hlađenje i grijanje ispušta kondenziranu vodu na javnu površinu (članak 94. Odluke),
31. korisnik športskih, dječjih i rekreacijskih objekata, zabavnih parkova i igrališta, organizator javnih skupova i zakupnik javnih površina ne čisti ili osigura čišćenje prostora koji služe tim objektima, tako da ti prostori budu očišćeni u roku 24 sata po završetku skupa, odnosno odmah nakon završetka radnog vremena tih objekata (članak 99. Odluke),
32. oštećuje spremnike, po njima po njima crta i/ili piše ili ih premješta s obilježenog mjesta (članak 109. stavak 2. Odluke),
33. parkira vozilo na način da onemogućuje pristup specijalnom vozilu za odvoz otpada ili onemogući odvoz otpada na drugi način (članak 109. stavak 3. Odluke).
34. ako na javnim površinama ostavlja neispravna, oštećena, neregistrirana i napuštena vozila (članak 117. Stavak. Odluke )

Novčanom kaznom u iznosu od 500,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

Novčanom kaznom u iznosu od 1.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

Novčanom kaznom u iznosu od 500,00 kuna kaznit će se fizička osoba koja učini prekršaj iz stavka 1. ovoga članka.

Članak 125.

 Novčanom kaznom u iznosu od 500,00 kn kaznit će se za prekršaj fizička osoba ako:

1. na javnim kupalištima dovodi, pere ili kupa domaće životinje ( članak 47. stavak 6. Odluke),
2. na javnim površinama, koje nisu u zakupu za obavljanje ugostiteljske djelatnosti, konzumira alkoholna pića ( članak 71. stavak 1. Odluke),
3. se po Gradu kreće bez odjeće, dijela odjeće ( obnaženog gornjeg ili donjeg dijela tijela) ili u kupaćem kostimu ( članak 72. Odluke),
4. na javnim površinama kampira (boravi preko dana ili noći) u vozilima, šatorima, kontejnerima i sličnim objektima ( članak 93. Odluke),
5. kao radnik koji skuplja i odvozi otpad rukuje s otpadom na način da istog rasipa po javnoj površini ( članak 110. stavak 1. Odluke),
6. prebire i prekapa po otpadu u kontejnerima, te odnosi i rasipa otpad ( članak 110. stavak 2. Odluke)

Članak 126.

Za sve prekršaje propisane ovom Odlukom, komunalni redar je ovlašten, kad utvrdi postojanje zakonom propisanih uvjeta za naplatu novčane kazne na mjestu počinjenja prekršaja, novčanu kaznu u visini polovice točno određenog iznosa propisanog ovom Odlukom, naplatiti na mjestu počinjenja prekršaja od počinitelja prekršaja uz izdavanje potvrde, u suglasju sa zakonom kojim se uređuju prekršaji.

**XI. PRIJELAZNE I ZAVRŠNE ODREDBE**

 Članak 127.

Danom stupanja na snagu ove Odluke prestaje važiti Odluka o komunalnom redu ("Službeni glasnik Grada Šibenika" broj 4/08, 4/10, 5/10, 8/11, 10/11, 6/12, 9/14, 2/16, i 5/18).

Članak 128.

Postupci započeti do stupanja na snagu ove Odluke nastavit će se i dovršiti po odredbama Odluke o komunalnom redu ("Službeni glasnik Grada Šibenika" broj 4/08, 4/10, 5/10, 8/11, 10/11, 6/12, 9/14, 2/16, i 5/18 ).

Članak 129.

Ova Odluka stupa na snagu osmoga dana od dana objave u "Službenom glasniku Grada Šibenika".

KLASA: 363-01/20-01/71

URBROJ: 2182/01-03/1-20-2

Šibenik, 16. lipnja 2020.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.